भद्रपुरको विजयी सुरुवात
आयोजक भद्रपुर ब्लेजर्सले प्रथम भद्रपुर झापा गोल्डकप फुटबल प्रतियोगितामा विजयी सुरुवात गरेको छ । भद्रपुरस्थित मेची रंगशालामा भएको उद्घाटन खेलमा पाहुना टोली जयगाउँ फुटबल क्लब भारतलाई २–० ले पराजित गर्दै आयोजक टोली क्वाटरफाइनलमा पुगेको छ ।
भद्रपुर, झापा — आयोजक भद्रपुर ब्लेजर्सले प्रथम भद्रपुर झापा गोल्डकप फुटबल प्रतियोगितामा विजयी सुरुवात गरेको छ । भद्रपुरस्थित मेची रंगशालामा भएको उद्घाटन खेलमा पाहुना टोली जयगाउँ फुटबल क्लब भारतलाई २–० ले पराजित गर्दै आयोजक टोली क्वाटरफाइनलमा पुगेको छ ।भद्रपुरले दुवै गोल दोस्रो हाफमा निकालेको हो । दुवै गोल विदेशी खेलाडीले गरे । पहिलो गोल ५५ औं मिनेटमा स्टेफेन समिरले र दोस्रो गोल ८० औं मिनेटमा मिसौंके लौमौले गरे । जयगाउँका डिफेन्डरले क्लियर गर्न नसकेको बललाई भद्रपुरका मिसौंकेले नियन्त्रणमा लिँदै दिएको छोटो पासमा स्टेफेनले उत्कृष्ट प्रहार गर्दै गोलमा परिणत गरे । ८० औं मिनेटमा मैदानको करिब ४० यार्ड टाढाबाट एक्लै अघि बढाउँदै लगेको बललाई मिसौंकेले सुन्दर गोलमा परिणत गरे । निकै कमजोर देखिएको पाहुना टोली जयगाउँले खेल अवधिभर भद्रपुरको गोलपोस्टमा कुनै प्रभावकारी आक्रमण बुन्न सकेन । भद्रपुरले चौथो मिनेटबाटै जयगाउँको गोलपोस्टमा धावा बोलेको थियो । २४ औं मिनेटमा भद्रपुरका मिसौंकेले नजिकबाट गरेको प्रहार जयगाउँका गोलकिपर विशाल लामाले नियन्त्रणमा लिए । ५३ औं मिनेटमा भद्रपुरका स्टेफेनले जयगाउँका दुई जना डिफेन्डरबाट खोसेर अघि बढाइ गरेको प्रहार नजिकैबाट बाहिरियो । भद्रपुरका मिसौंके लौमौं प्लेयर अफ द म्याच भए । उनले २० हजार रुपैयाँ प्राप्त गरे । सोमबार नेपाल पुलिस क्लब र चर्च ब्वाइज क्लबबीच प्रतिस्पर्धा हुनेछ । गोल्डकपको विजेता टिमले १३ लाख तथा उपविजेताले ७ लाख रुपैयाँ प्राप्त गर्नेछन् । 